b'\n_START_ARTICLE_\nKari Arkivuo\n_START_SECTION_\nFC Lahti\n_START_PARAGRAPH_\nLahdessa syntynyt Arkivuo on FC Kuusysin kasvatti ja h\xc3\xa4n siirtyi seurasta my\xc3\xb6hemmin FC Lahteen. H\xc3\xa4n pelasi ensimm\xc3\xa4isen liigaottelunsa FC Lahdessa 3. toukokuuta 2001 Interi\xc3\xa4 vastaan 17-vuotiaana. Arkivuo pelasi debyyttikaudellaan 2001 Veikkausliigassa nelj\xc3\xa4 ottelua, joissa h\xc3\xa4n teki yhden maalin. H\xc3\xa4net lainattiin samana vuonna FC Pallo-Lahteen, jossa h\xc3\xa4n teki 11 ottelussa nelj\xc3\xa4 maalia. Yhteens\xc3\xa4 Arkivuo on pelannut Lahdessa 101 Veikkausliiga-ottelua, joissa h\xc3\xa4n on tehnyt 12 maalia.\n_START_SECTION_\nSandefjord\n_START_PARAGRAPH_\nVuonna 2006 Arkivuo siirtyi Norjan p\xc3\xa4\xc3\xa4sarjassa pelaavaan Sandefjord Fotballiin kolmivuotisella sopimuksella. H\xc3\xa4n aloitti kauden Norjassa hyvin, mutta loukkaantui toukokuun puolessav\xc3\xa4liss\xc3\xa4 ja joutui pelaaman otteluita seuran kakkosjoukkueessa. Seura putosi kaudella Adeccoligaeniin, josta se kuitenkin nousi takaisin p\xc3\xa4\xc3\xa4sarjaan kaudeksi 2008.\n_START_SECTION_\nGo Ahead Eagles\n_START_PARAGRAPH_\nVuonna 2009 Arkivuo siirtyi Hollannin Jupiler Leagueen pelaavaan Go Ahead Eaglesiin puolentoista vuoden sopimuksella, oltuaan t\xc3\xa4t\xc3\xa4 ennen seuran testattavana. H\xc3\xa4n debytoi seurassa vierasottelussa Fortuna Sittardia vastaan. Arkivuo pelasi seurassa 47 sarjaottelua Jupiler Leaguessa, joissa h\xc3\xa4n viimeisteli kolme maalia. Hein\xc3\xa4kuussa 2010 Arkivuo oli Skotlannin p\xc3\xa4\xc3\xa4sarjassa pelaavan Heartsin testattavana.\n_START_SECTION_\nBK H\xc3\xa4cken\n_START_PARAGRAPH_\nArkivuo siirtyi kes\xc3\xa4ll\xc3\xa4 2010 loppuvuoden kattavalla sopimuksella Ruotsin Allsvenskanissa pelaavaan BK H\xc3\xa4ckeniin. Sopimuksessa on optio my\xc3\xb6s kolmesta seuraavasta vuodesta. H\xc3\xa4n pelasi loppukaudella Allsvenskanissa viisi ottelua ja seura k\xc3\xa4ytti Arkivuon option.\n_START_SECTION_\nMaajoukkue\n_START_PARAGRAPH_\nArkivuo on pelannut alle 21-vuotiaiden Suomen joukkueessa 15 ottelua. H\xc3\xa4n debytoi A-maajoukkueessa Viroa vastaan 12. marraskuuta 2005 ja teki maalin 2-2-tasapeliss\xc3\xa4.'